กสิกรเปิดขายกองอสังหาฯเคพีเอ็น
บลจ.กสิกรไทย  ขาย “กองทุนอสังหาริมทรัพย์เคพีเอ็น” 28 มี.ค. - 11 เม.ย. นี้
28 มี.ค. 2556

บลจ.กสิกรไทย  ขาย “กองทุนอสังหาริมทรัพย์เคพีเอ็น” 28 มี.ค. - 11 เม.ย. นี้
นายจงรัก  รัตนเพียร ประธานกรรมการบริหาร บริษัทหลักทรัพย์จัดการกองทุน กสิกรไทย เปิดเผยว่า บลจ. กสิกรไทย พร้อมจะเสนอขายกองทุนรวมอสังหาริมทรัพย์เคพีเอ็น (KPN Property Fund : KPNPF)  มูลค่าโครงการ 1,800 ล้านบาท ในวันที่ 28 มีนาคม ถึง 11 เมษายน 2556
ทั้งนี้ กองทุนดังกล่าวจะลงทุนในกรรมสิทธิ์สมบูรณ์ (Freehold) ในที่ดินและอาคารเคพีเอ็นทาวเวอร์  ภายใต้การบริหารของบริษัทเคพีเอ็น กรุ๊ป คอร์ปอเรชั่น จำกัด  ซึ่งถือเป็นอสังหาริมทรัพย์ที่โดดเด่นบนทำเลศักยภาพย่านพระราม 9  ที่สามารถสร้างรายได้สม่ำเสมอจากค่าเช่าอาคารสำนักงานโดยมีอัตราการเช่าพื้นที่สูงกว่า 90% ต่อเนื่องนับตั้งแต่ปี 2553  รวมถึงค่าเช่าพื้นที่สื่อโฆษณากลางแจ้งบนตัวอาคารและจอแสดงภาพ LED ที่สามารถสร้างรายได้ให้แก่กองทุนในระดับสูง พร้อมความได้เปรียบในเชิงทำเลที่ตั้งซึ่งอยู่บนจุดเชื่อมต่อของโครงข่ายการคมนาคมทั้งในปัจจุบัน และเชื่อมต่อโดยตรงกับสถานีประดิษฐ์มนูธรรม บนเส้นทางรถไฟฟ้า MRT สายสีส้ม (ตลิ่งชัน-มีนบุรี) ในอนาคต
“ความน่าสนใจของกองทุน KPNPF นอกจากจะเป็นทางเลือกที่เปิดโอกาสให้ได้ลงทุนในอสังหาริมทรัพย์บนทำเลศักยภาพด้วยกรรมสิทธิ์แบบ Freehold ซึ่งเสมือนเปิดโอกาสให้ผู้ลงทุนได้ร่วมเป็นเจ้าของทั้งที่ดินและอาคารรวมถึงพื้นที่ให้เช่าอีกประมาณ 26,000 ตารางเมตรดังกล่าวโดยไม่มีข้อจำกัดเรื่องระยะเวลาการถือครอง" นายจงรัก กล่าว
อาคารสำนักงานดังกล่าวยังมีรายได้จากสื่อโฆษณาที่เป็นส่วนประกอบอาคารอีกเป็นสัดส่วนกว่า 20% ของรายได้ทั้งหมดซึ่งถือเป็นรายได้สำคัญที่เหนือกว่าอสังหาริมทรัพย์อื่นๆ ในย่านเดียวกัน   ทั้งยังมีรายได้ที่สม่ำเสมอจากผู้เช่าที่มีความหลากหลายทั้งกลุ่มบริษัทในประเทศไทยและบริษัทต่างชาติ  ซึ่งโดยเฉลี่ยมีการเช่าพื้นที่มาแล้วกว่า 8 ปี รายได้จากค่าเช่าจะไม่มีการกระจุกตัวอยู่ที่ผู้เช่ารายใดรายหนึ่ง หรือจำกัดอยู่ในอุตสาหกรรมใดเป็นพิเศษ จึงช่วยลดความผันผวนของรายได้จากผู้เช่าและลดความเสี่ยงจากการพึ่งพาผู้เช่ารายใดรายหนึ่งได้เป็นอย่างดี
ขณะที่โอกาสในการปรับราคาค่าเช่าเพิ่มขึ้นในอนาคตยังมีความเป็นไปได้ค่อนข้างสูง เนื่องจากปัจจุบันอัตราค่าเช่าโดยเฉลี่ยของอาคารดังกล่าวอยู่ในระดับต่ำกว่าอัตราเฉลี่ยของตลาดอาคารสำนักงานโดยรอบมากกว่า 20%  นอกจากนี้ เมื่อรถไฟฟ้าสายสีส้มตลิ่งชันพร้อมเปิดให้บริการก็จะเป็นปัจจัยที่ผลักดันให้ราคาของทั้งที่ดินและตัวอาคารเพิ่มสูงขึ้น และถือเป็นการเพิ่มมูลค่าของการลงทุนและสร้างโอกาสรับผลตอบแทนที่น่าพึงพอใจให้แก่ผู้ลงทุนที่ต้องการกระจายการลงทุนไปในอสังหาริมทรัพย์ ซึ่งบลจ. กสิกรไทยมองว่ายังคงเป็นสินทรัพย์ทางเลือกที่จะให้ผลตอบแทนที่ชนะอัตราเงินเฟ้อในระยะยาวได้